આ તો થઈ મરી જવાની વાત પણ બ્રાન્ડોને રૂપેરી પડદે મરણતોલ માર ખાઈને અધમૂઆ થઈ જવાનું પણ ઘણું વળગણ હતું. ‘વિવા ઝપાટા!,’ ‘ધી વાઈલ્ડ વન’ ‘વન આઈડ જૅક’ જેવી અનેક ફિલ્મ્સમાં બ્રાન્ડોએ એવા પાત્રો ભજવ્યા હતા જેમને ફિલ્મ દરમિયાન બેશુમાર માર મારવામાં આવ્યો હતો. વ્યાવસાયિક અને વ્યક્તિગત જીવનમાં માર્લોન બ્રાન્ડો એક અસહ્ય વ્યક્તિત્વ ધરાવનારા માણસ તરીકે જાણીતા હતા. પોતાના કલાકારો પાસે સખતાઈથી કામ કરાવવા માટે કુખ્યાત દિગ્દર્શક ચાર્લી ચેપ્લિનને પણ બ્રાન્ડોએ ‘ધી કાઉન્ટેસ ફ્રોમ હોંગકોંગ’ના શૂટિંગ દરમિયાન રાતા પાણીએ રોતા કરી દીધા હતા.